KOMUNIKAZZJONI TAL-KUMMISSJONI

Valutazzjoni tal-azzjoni meħuda mir-Rumanija



b’risposta għar-Rakkomandazzjoni tal-Kunsill tat-18 ta’ Ġunju 2021 bil-għan li tintemm is-sitwazzjoni ta’ defiċit eċċessiv tal-gvern fir-Rumanija

0.Introduzzjoni

Fit-18 ta’ Ġunju 2021, il-Kunsill adotta rakkomandazzjoni skont l-Artikolu 126(7) tat-Trattat dwar il-Funzjonament tal-Unjoni Ewropea (TFUE), bil-għan li tintemm is-sitwazzjoni ta’ defiċit eċċessiv tal-gvern fir-Rumanija sa mhux aktar tard mill-2024.

Ir-Rumanija ġiet irrakkomandata tnaqqas id-defiċit tal-gvern għal 8.0% tal-PDG fl-2021, 6.2% tal-PDG fl-2022, 4.4% tal-PDG fl-2023, u 2.9% tal-PDG fl-2024. Skont it-tbassir tar-rebbiegħa 2021 tal-Kummissjoni li jirfed ir-rakkomandazzjoni tal-Kunsill, dan tqies bħala konsistenti ma’ aġġustament strutturali annwali ta’ 0.7% tal-PDG fl-2021, 1.8% tal-PDG fl-2022, 1.7% tal-PDG fl-2023, u 1.5% tal-PDG fl-2024, u b’rata ta’ tkabbir nominali tan-nefqa primarja netta tal-gvern ta’ 3.4% fl-2021, 1.3% fl-2022, 0.9% fl-2023 u 0.0% fl-2024. Il-Kunsill irrakkomanda li r-Rumanija timplimenta sew il-miżuri diġà adottati għall-2021 u li tispeċifika u timplimenta l-miżuri addizzjonali li huma meħtieġa biex tinkiseb il-korrezzjoni tad-defiċit eċċessiv sal-2024. Il-Kunsill irrakkomanda wkoll li r-Rumanija tuża kwalunkwe gwadann mhux mistenni biex tnaqqas id-defiċit tal-gvern u li l-miżuri ta’ konsolidazzjoni baġitarja jiżguraw korrezzjoni sostenibbli b’mod li jiffavorixxi t-tkabbir. Barra minn hekk, il-Kunsill irrakkomanda li r-Rumanija tiżgura l-applikazzjoni sħiħa u effettiva tal-qafas fiskali nazzjonali u li tappoġġa l-konsolidazzjoni fiskali b’riformi komprensivi.

F’konformità mal-Artikolu 3(4a) tar-Regolament tal-Kunsill (KE) Nru 1467/97, il-Kunsill stabbilixxa d-data tal-iskadenza tal-15 ta’ Ottubru 2021 biex ir-Rumanija tirrapporta fid-dettall dwar l-azzjonijiet meħudin b’risposta għar-rakkomandazzjoni tal-Kunsill. Ir-Rumanija ppreżentat ir-rapport tagħha fl-14 ta’ Ottubru 2021.

Il-Kummissjoni eżaminat l-istrateġija baġitarja tar-Rumanija fuq il-bażi tal-informazzjoni inkluża fir-rapport dwar l-azzjoni meħuda sabiex tivvaluta jekk l-Istat Membru mexiex mar-rakkomandazzjoni tal-Kunsill tat-18 ta’ Ġunju 2021.

Kaxxa 1: Metodoloġija għall-Valutazzjoni tal-Azzjoni Effettiva

Skont ir-Regolament (KE) Nru 1467/97 u l-Kodiċi tal-Kondotta, Stat Membru jenħtieġ li jitqies li jkun ħa azzjoni effettiva jekk ikun aġixxa f’konformità mar-rakkomandazzjoni tal-Kunsill skont l-Artikolu 126(7) TFUE jew id-deċiżjoni tal-Kunsill biex jingħata avviż skont l-Artikolu 126(9). Fid-29 ta’ Novembru 2016, il-Kumitat Ekonomiku u Finanzjarju adotta l-Opinjoni tiegħu intitolata “Improving the assessment of effective action in the context of the excessive deficit procedure – a specification of the methodology” li ġiet approvata mill-Kunsill ECOFIN fis-6 ta’ Diċembru 2016. Din l-Opinjoni tistabbilixxi ġerarkija tad-deċiżjonijiet tal-PDE biex jiġi vvalutat jekk itteħditx azzjoni effettiva.

Meta l-Istat Membru kkonċernat ikun konformi mal-mira tad-defiċit nominali u t-titjib sottostanti fil-bilanċ strutturali, il-proċedura tinżamm sospiża. Meta l-Istat Membru ma jilħaqx jew ikun f’riskju li ma jilħaqx il-mira tad-defiċit nominali jew it-titjib meħtieġ fil-bilanċ strutturali, jew it-tnejn li huma, issir analiżi bir-reqqa tar-raġunijiet għal dan in-nuqqas. L-analiżi bir-reqqa hija, għalhekk, element ċentrali fil-valutazzjoni ta’ azzjoni effettiva.

L-analiżi bir-reqqa l-ewwel tuża l-valur referenzjarju tan-nefqa biex tivvaluta l-isforz fiskali. Kollox ma’ kollox, l-għan tal-analiżi bir-reqqa huwa li tiġi pprovduta stima adegwata tal-firxa tal-azzjonijiet ta’ politika, biex jiġi evalwat jekk l-Istat Membru kkonċernat ikunx wettaq l-impenji ta’ politika tiegħu kif stabbilit fir-rakkomandazzjoni tal-PDE. Meta l-parametru referenzjarju tan-nefqa jintlaħaq, jiġifieri juri sforz daqs jew ogħla minn dak li ġie rrakkomandat, hemm preżunzjoni li l-Istat Membru kkonċernat ikun wettaq l-impenji ta’ politika tiegħu. Meta l-parametru referenzjarju tan-nefqa ma jintlaħaqx, ikun hemm preżunzjoni li l-Istat Membru ma jkunx wettaq l-impenji ta’ politika tiegħu.

Il-Kummissjoni tuża ġudizzju ekonomiku kwalitattiv meta tagħmel il-valutazzjoni finali tagħha fejn rilevanti, b’mod partikolari tal-eżitu tal-parametru referenzjarju tan-nefqa, bħala parti mill-analiżi bir-reqqa li l-Kummissjoni tuża biex tiddetermina jekk l-Istat Membru kkonċernat ikunx wettaq l-impenji ta’ politika tiegħu jew le. Fi kliem ieħor, l-analiżi bir-reqqa tevalwa jekk l-Istat Membru kkonċernat ikunx daħħal fis-seħħ biżżejjed azzjonijiet biex jikkonforma mar-rakkomandazzjoni tal-EDP. Fil-qosor, kull konklużjoni trid tqis l-informazzjoni kwantitattiva mill-parametru referenzjarju tan-nefqa flimkien ma’ kunsiderazzjonijiet oħra — fil-biċċa l-kbira ta’ natura kwalitattiva — li ma joħorġux mill-parametru referenzjarju nnifsu. Dawn il-kunsiderazzjonijiet huma tipikament relatati mar-raġunijiet li kkawżaw in-nuqqas ta’ eżekuzzjoni tal-parametru referenzjarju tan-nefqa u huma marbuta direttament mal-iżviluppi fiskali.

Meta l-analiżi bir-reqqa tindika li l-Istat Membru kkonċernat ikun wettaq l-impenji ta’ politika tiegħu, il-valutazzjoni tikkonkludi li l-azzjoni effettiva tkun ittieħdet, bil-possibbiltà li tiġi estiża l-iskadenza, saħansitra meta l-mira tad-defiċit nominali ma tkunx intlaħqet. Meta l-analiżi bir-reqqa tikkonkludi li l-impenji ta’ politika ma twettqux u li l-mira tad-defiċit nominali ma ntlaħqitx, il-valutazzjoni tikkonkludi dwar azzjoni mhux effettiva u l-proċedura għandha tiġi intensifikata inkluż billi jiġi stabbilit perkors ta’ korrezzjoni ġdid (u possibbilment skadenza ġdida) kif xieraq.

Irid jiġi enfasizzat li jekk tintlaħaq il-mira intermedja tad-defiċit nominali, il-proċedura ma tiġix eskalata anki meta l-impenji ta’ politika ma jkunux twettqu. Madankollu, jenħtieġ li jiġi misħuq li fejn in-nuqqas ta’ żieda fil-proċedura jittieħed fuq il-bażi ta’ data matul is-sena, meta d-data (notifikata) ex post turi li l-mira tad-defiċit nominali intermedju eventwalment ma ntlaħqitx, il-PDE xorta tista’ tiżdied.